造袁州浮橋語
作者：釋印肅
朝代：宋

paragraphs: 普菴教化修浮橋，信心自肯大豐饒。
解脫皆因不思議，度人無量永逍遥。
秀江千古源何極，非干今日與明朝。
一生補處誰知有，萬德咸歡寂體寥。
蚊子眼中藏剎土，紅燈焰裏熱眉毛。
毫髮虛空全不漏，海山相擊浪滔滔。
石牛喫盡張公粟，木女垂絲釣巨鰲。
新羅國打西川鼓，東震旦拋北越刀。
孔自孔，毛自毛，針劄不入大雄豪。
妄想顛倒蘇公盛，未解撐船弄竹篙。
豈在文言多卜度，德山拄杖不敲槽。